
את עשו שנאתי
צבי ויינגרטן
שיח לשבת תולדות
פרשת תולדות מיוחדת בכך שהיא מכילה את אחד מהמעשים הכי מעוררי מחלוקת בהתנהלות האבות – גניבת הברכות על ידי יעקב. מוקדו של ויכוח במעשי יעקב ורבקה שניתפסים כבלתי ישרים בעליל, אם לא כלפי עשו אזי לפחות כלפי יצחק העיוור. ואולם, לדיון הער שנוצר סביב הנושא גרורות גם בדיון הרחב יותר שמתפתח דרכו: ויכוח על דמותו של עשו והצגתו הן במקרא והן אצל חז"ל.

באמת, מעשיו של האח האדמוני התפרשו בכל מקום ובכל זמן על הצד הגרוע ביותר! התורה אומרת שהיה עייף – והמדרשים מיד מקשרים זאת לרצח, או לגזל, או לעבודה זרה, או כפירה, או אונסה של נערה מאורסה (אף על פי שהמושג עצמו עוד לא קיים...). גם כשחז"ל סוף סוף מוצאים נקודת זכות במעשי עשו, כשהתחתן עם בת ישמעאל (ובו ביום נמחלו כל עוונתיו) – הם אומרים זאת רק כדי להוסיף שלא עלתה לא משום שהחזיר את נשותיו הקודמות (וחזרו עוונתיו עליו כבתחילה) והרי זה דומה למי שהעלוהו לגדולה רק כדי שנפילתו תהיה קשה יותר.   

אף על פי כן, קשה מאוד להאשים את חז"ל בהמצאת הדילגיטימציה שנעשית לעשו. כבר ההפטרה של השבת, לו הייתה שבת רגילה ככל שבת (ולא שבת מברכים שבה קוראים את הפטרת "מחר חודש"), הייתה פותחת במילים שמביעות טוב מכל הסבר: "ואת עשו שנאתי!!!" – אם מלאכי, בשם ה', אומר שעשו שנוא, מי הם חז"ל שייתווכחו. השאלה, למעשה, איננה נפתרת אלא מתחדדת – מה לו לקב"ה ולשנאת עשו? מה כל כך רע בהתנהגותו?

ואם בחידודים עסקינן, הקשיבו ושמעו: בחינת המעשים שעושה עשו אחד לאחד מגלה לנו שאין כל רע בהם – הוא מוכר את בכורתו משום שלטענתו הוא על סף מוות (ואין לו לדיין אלא מה שעיניו רואות) והוא מבכה את ברכתו משום שהוא מעריך אותה (כמו יעקב שגנב את הברכה מאותה סיבה). בין לבין, הוא מספיק להתחתן, להאכיל את אביו ולכבדו. למעשה, מתברר, שכל דבר ודבר שעשה עשו היה ראוי להערכה – למה, אם כן, נהיה עשו לבן השנוא של יצחק?

נראה לי שאת הפתרון ניתן למצוא בסיפור שקוטע את פרשת האחים – סיפור ירידתו של יצחק לגרר. סיפור זה נראה כחיקוי לירידות הרעב של אברהם למצרים ולגרר. במקרה ההוא, ביקש אברהם משרה, שהייתה יפהפיה כידוע, שתאמר שהיא אחותו משום שאברהם חשש לחייו אם יתגלה שהוא בעלה. חששו של אברהם התברר שם כמוצדק, ופעמיים לקחו את אשתו לבית המלך – אלא שהקב"ה הצילם מחטוא לו. לעומת זאת, בפרשה הנוכחית, יורד יצחק לגרר, חושש על דבר אשתו (כממשיך מסורת אביו), ולבסוף... כלל לא לוקחים אותה. אמנם אבימלך מביע חשש ש'אולי' 'עלול היה' אחד העם לקחת אותה, אך בפועל – ארכו הימים ואף אחד לא החרים אותה מידי יצחק. נו, אם כך נראה שיצחק חשד בכשרים...

אלא שבאחד החומשים (בפירוש ללא שם) ראיתי טענה יפה, לפיה, מתוך עיון מתברר שיצחק צדק!

אבימלך, כך כתוב, הוציא הוראה מפורשת לפיה הנוגע (הכוונה לנגיעה בנפש) ביצחק או באשתו מות יומת. הוראה יפה, אלא שבעולם מתוקן אין כלל צורך בה. אפילו במדינה החשוכה ביותר, לא שמענו אודות הוראות המגינות על אדם באופן כזה – דבר ברור הוא, שהרוצח כדי לקחת את אשתו של הנרצח הינו מעשה מתועב, ובגינו, במקומות שהדבר רלוונטי – עונש מוות הוא באמת אופציה רצינית. עצם הצורך של אבימלך בהוראה כזו מוכיח, שלולא ההוראה, היו ליצחק מספיק סיבות לחשוש לחייו על דבר אשתו. יוצא איפוא, שהמקרא שמספר לנו על גרר פסטורלית כביכול טומן לנו בין השיטים בדברי הדמויות עצמן את האמת המרה ואת הנפשות הפועלות מתחת לתמונת השטח היפה.

גם עשו, מתברר, מקיים את אותה משוואה. כל מעשיו עונים על הקריטריונים המחמירים ביותר, ואמנם, לא ניתן להוכיח מגופו של מקרא שעשו עשה מעשים שלא ייעשו – אבל מתחת לפני השטח הוא מתגלים קומץ מתחושותיו ומה שלא מתברר מתוך מעשיו נמדד בכעסו – דיבוריו מגלים לנו מי הוא באמת. אמנם, האוכל היה פיקוח נפש, אבל מה סיבת ביזוי הבכורה? כעסו על אחיו מוצדק (בעת גניבת הברכות) – אבל כיצד הוא יורד עד כדי הבטחת הריגת יעקב? הוא הולך לקחת את מחלת בת ישמעאל לאישה כי בנות כנען אינן מוצאות חן בעיני הוריו – מדוע, אם כן, הוא משאיר את בנות כנען כנשותיו? 

הערת האגב שמסיימת כל קטע בפרשה, מעידה על הסמוי (כמעט) מן העין: היא מעידה במקרה אחד על אופיה האמיתי של ארץ פלישתים ובעוד שלש מקרים על אישיותו האמיתית של עשו. דימויו של עשו לחזיר המראה את פרסותיו וצועק "כשר אני" (אך מסתיר בגרונו את סיבת טומאתו), צודק על רקע זה. ואין לומר שהעיקר חסר מן הספר במקרהו של עשו, הבעיה אינה בספר אלא בהתנהגותו, אמור מעתה: העיקר חסר ממנו עצמו! 

